b'\n_START_ARTICLE_\nRusios vaivadija\n_START_SECTION_\nIstorija\n_START_PARAGRAPH_\nRusios vaivadija buvo sukurta 1366\xc2\xa0m., kuomet Lenkijos karalyst\xc4\x97 1349\xc2\xa0m. u\xc5\xbe\xc4\x97m\xc4\x97 \xc4\x8dia egzistavusios Hali\xc4\x8do-Voluin\xc4\x97s kunigaik\xc5\xa1tyst\xc4\x97s pietines \xc5\xbeemes\xc2\xa0\xe2\x80\x93 istorin\xc4\x99 Galicij\xc4\x85. 1377\xc2\xa0m. Lenkijai prijungus Chelmo \xc5\xbeem\xc4\x99, \xc5\xa1ios teritorija inkorporuota \xc4\xaf vaivadij\xc4\x85 ir tapo savoti\xc5\xa1ku enklavu. Pirmasis administracinis centras buvo Peremy\xc5\xa1lis, ir vaivadija vadinosi Peremy\xc5\xa1lio vaivadija, bet XIV a. pabaigoje sostin\xc4\x97 perkelta \xc4\xaf Lvov\xc4\x85, ir prad\xc4\x97ta vadinti Rusios vaivadija. Po Lenkijos administracin\xc4\x97s reformos, ji priskirta administruoti Ma\xc5\xbeosios Lenkijos provincijai._NEWLINE_Vaivadija buvo tankiausiai gyvenama ir ekonomi\xc5\xa1kai labiausiai i\xc5\xa1sivys\xc4\x8diusi Lenkijai priklausiusi Rusios dalis. D\xc4\x97l to ji buvo dalinama \xc4\xaf 13 paviet\xc5\xb3, grupuojam\xc5\xb3 \xc4\xaf 5 istorines \xc5\xbeemes._NEWLINE_Po Pirmojo Abiej\xc5\xb3 Taut\xc5\xb3 Respublikos padalijimo Rusios vaivadija atiteko Habsburg\xc5\xb3 monarchijai, kuri \xc4\x8dia suk\xc5\xabr\xc4\x97 Galicijos ir Lodomerijos karalyst\xc4\x99. Chelmo \xc5\xbeem\xc4\x97 (nuo 1793\xc2\xa0m. Chelmo vaivadija) i\xc5\xa1liko Lenkijos sud\xc4\x97tyje iki 1795\xc2\xa0m.'